b'\n_START_ARTICLE_\nZunanja naprava\n_START_PARAGRAPH_\nZunanja naprava ali periferna naprava je naprava, ki slu\xc5\xbei v interakciji med \xc4\x8dlovekom in ra\xc4\x8dunalnikom ali med ra\xc4\x8dunalniki za vna\xc5\xa1anje podatkov v ra\xc4\x8dunalnik oz. pridobivanje podatkov iz njega. Take naprave imajo lastno ohi\xc5\xa1je (lo\xc4\x8deno od ra\xc4\x8dunalnika), na ra\xc4\x8dunalnik pa so na nek na\xc4\x8din priklju\xc4\x8dene in tvorijo z njim funkcionalno celoto ter ne delujejo samostojno._NEWLINE_V osnovi lo\xc4\x8dimo vhodne naprave, ki so namenjene vna\xc5\xa1anju podatkov in izhodne naprave za pridobivanje podatkov. V prvi kategoriji sta med drugim tipkovnica in mi\xc5\xa1ka, tipi\xc4\x8dna zgleda izhodne naprave pa sta monitor in tiskalnik. Vhodno-izhodne naprave zdru\xc5\xbeujejo obe funkciji, taki napravi sta na primer zunanji modem, ki po\xc5\xa1ilja podatke drugim ra\xc4\x8dunalnikom in jih sprejema od njih, in zaslon na dotik, ki zdru\xc5\xbeuje funkciji monitorja in kazalne naprave za vna\xc5\xa1anje podatkov ter ukazov prek grafi\xc4\x8dnega vmesnika._NEWLINE_Priklju\xc4\x8ditev je obi\xc4\x8dajno izvedena s kablom, priklju\xc4\x8denim v ustrezno vodilo ra\xc4\x8dunalnika ali prek brez\xc5\xbei\xc4\x8dne povezave (Wi-Fi, Bluetooth, ...). V sodobnih ra\xc4\x8dunalni\xc5\xa1kih sistemih za \xc5\xa1iroko potro\xc5\xa1njo je kot standard za povezavo s kablom uveljavljeno univerzalno serijsko vodilo (USB), razen za videonaprave, kjer obstaja ve\xc4\x8d tipov povezav (VGA, DVI, HDMI, DisplayPort). Elektri\xc4\x8dno energijo za delovanje dobijo bodisi prek povezave z ra\xc4\x8dunalnikom, bodisi neposredno iz elektri\xc4\x8dnega omre\xc5\xbeja z lastnim elektri\xc4\x8dnim priklju\xc4\x8dkom.'